z a p i s n i k
 15. SEJE IZVRŠNEGA ODBORA NTZS, 
dne 29.08.2011, ob 16.00 uri, sejna soba Varnost Maribor, Šmartinska 106, Ljubljana.
Prisotni člani IO:  Marjan Hribar, Matija Krnc, Božo Šetina, Peter Žibrat, Robert Smodiš, Igor Novel, Danijel Šarlah, Janez Pezelj;
Ostali: 
Sajda Slatinšek, Milana Krmelj;
Opravičili:
Branko Mihorko, Boštjan Tancer, Mitja Horvat;
Odsoten:       Igor Petrovčič;
Predlagan naslednji dnevni red:

Predlagani dnevni red:

1. Obravnava in sprejem dnevnega reda 
2. Pregled in potrditev zapisnikov 
3. Pregled sezone 2010-2011

4. Smernice za sezono 2011-2012

5. Potrditev koledarja za sezono 2011-2012
6. Potrditev organizatorjev tekmovanj za sezono 2011-2012 
7. Tekoče zadeve 
8. Razno 

Sklepčnost je zagotovljena (prisotnih 8 članov z glasovalno pravico).
ADD 1  G. Hribar odpre razpravo k 1. točki dnevnega reda.

Predlaga sprejem dnevnega reda:
1. Obravnava in sprejem dnevnega reda 
2. Pregled in potrditev zapisnikov 
3. Potrditev reprezentantov za MEP, Kazan 2011
4. Potrditev predlogov kandidatur za člane STS, predsednika TRK in članov TRK 
5. Potrditev Registracijskega pravilnika 
6. Tekoče zadeve 
7. Razno 

Dnevni red je bil soglasno sprejet.
Sklep 1: Izvršni odbor NTZS sprejme predlagani dnevni red.
ADD 2  Marjan Hribar odpre razpravo k 2. točki dnevnega reda. 
Igor Novel predlaga popravljen zapis v sklepu 5. Točke XIV. seje Izvršnega odbora in sicer iz naslednjega zapisa

-   - taksa za prvo registracijo igralca                                                                                                              1 točka
    - taksa za registracijo do 10. igralcev istega kluba (po igralcu)                                                                  2 točki

    - taksa za registracijo vsakega igralca istega kluba nad 10.                                                                        1 točka
    - taksa za registracijo igralca za licenco R                                                                                                  1 točka

    - taksa za registracijo igralca za licenco O                                                                                                  1 točka
v zapis:

-   - taksa za prvo registracijo igralca                                                                                                              1 točka
    - taksa za registracijo do 10. igralcev istega kluba (do prvih 10 igralcev, po igralcu)                                2 točki

    - taksa za registracijo vsakega igralca istega kluba( od 11. igralca naprej, po igralcu).                             1 točka
    - taksa za registracijo igralca za licenco R                                                                                                  1 točka

    - taksa za registracijo igralca za licenco O                                                                                                  1 točka
Drugih predlogov za spremembo zapisnika ni bilo.
Zapisnik 14. seje Izvršnega odbora NTZS s popravkom ter 16., in 17. korespondenčne seje Izvršnega odbora NTZS je bil soglasno sprejet.

Sklep 2: Izvršni odbor NTZS potrjuje zapisnik 14. redne seje s popravkom in 16. , 17. korespondenčne seje  Izvršnega odbora NTZS.
ADD 3  Marjan Hribar pojasni, da je vsebina te točke bila predmet Skupščine NTZS v juniju, zato predlaga, da se ga samo smiselno dopolni z informacijami z nastopa na MEP v Kazanu.
Danijel Šarlah pove, da smo se udeležili Evropskega prvenstva za mladino ter, da sta selektor in g. Mikeln že podala poročila o pripravah in nastopu na MEP. Poročila bomo obravnavali v točki 7.1. dnevnega reda. Poudari, da je bil finančno precej velik zalogaj ter pohvali rezultat kadetov ekipno.

Pove, da smo se udeležili ITTF Hopes priprav, ki so potekale na Dunaju. 
Ga. Slatinšek še povzame dogajanje na marketinškem področju. Pove, da je bil v tem času sklenjen dogovor s tremi novimi partnerji Aerodrom Ljubljana, Varnost Maribor in Zavarovalnica Triglav v skupni višini 13.400,00 EUR. 

Igor Novel pove, da so na zadnjem tekmovanju Mini Champ starši prevzeli stroške prevoza in da bilo ,da bi bili stroški kluba in posameznikov vnaprej definirani.
Marjan Hribar odgovori, da v sled razmeram in velikim stroškom za celoten program, predvsem pa MEP v Kazanu je bilo potrebno glede na veliko število prijavljenih stroške prevoza porazdeliti. V preteklosti je bilo za to tekmovanje v celoti plačljivo.
Robert poudari, da moramo v tej sezoni nujno pripraviti tudi pogodbe za reprezentance. 

Božo Šetina vpraša, le je bil kakšen dogovor s sponzorji, da bi sponzorirali ligo.

Marjan Hribar omeni, da nobeden sponzor do sedaj ni bil zainteresiran za sponzoriranje lige, čeprav jim je bilo tudi to ponujeno.

Po glasovanju je bil sklep soglasno sprejet.

Sklep 3: Izvršni odbor NTZS se je seznanil s potekom sezone 2011/2012 in jo ocenjuje kot uspešno.
ADD 4  Marjan Hribar odpre razpravo pod točko 4. Smernice za sezono 2011/2012.
Danijel Šarlah pove, da bo bili programi na zadnji seji SS potrjeni do konca sezone, vendar jih bo STS na naslednji seji dopolnjeval in usklajeval.
Matija Krnc opozori, da je nujno potrebno določiti tudi smernice in naloge za MOPS.

Marjan Hribar predlaga, da to točko obravnavamo na eni od prihodnjih sej. 

ADD  5  Marjan Hribar odpre razpravo na temo Koledarja 2011/2012. Vpraša, če je Koledar v celoti usklajen s STS. Poudari, da je STS sprejel sklep, da se liga igra tudi med tednom. Šest terminov lige se bi odigralo med tednom.

Marjan Hribar omeni, da se strinja z mnenjem STS.

Igor Novel  pove, da v času igranja lige med tednom igralci ne bodo mogli trenirati.

Robert Smodiš pove, da podpira tako odločitev stroke kot tudi to, da stroka prevzema pobudo pri izdelavi koledarja. Sam podpira igranje ligaških tekem med tednom. Omeni tudi, da podpira, da imamo čim večjo fleksibilnost pri dogovarjanju terminov igranja tekem.
Marjan Hribar podpira še večjo fleksibilnost pri igranju ligaških tekem.

Božo Šetina omeni, da bi bilo dobro, da bi bil tudi žreb prilagojen tako, da bi bilo prvenstvo zanimivejše ter predlaga, da bi se Državno mladinsko prvenstvo moralo zaradi opravljanja mature zamenjati s kadetskih državnim prvenstvom.

Milana Krmelj pove, da so v koledarju naknadno združili državno prvenstvo za mlajše kadete in državno prvenstvo za U-21, kljub temu, da sta bila oba tekmovanja s strani TRK že podeljena organizatorjem.

Po razpravi se člani izvršnega odbora strinjajo, da se strinjajo z združitvijo tekmovanj in da se razpiše ponoven razpis za omenjeno tekmovanje. O tem se obvesti tudi oba kluba, ki jim je TRK podelila tekmovanje.
Milana predlaga, da za vsa odprta tekmovanja, ki niso dobila organizatorja, razpišemo ponoven razpis za kandidature za tekmovanja.
Sklep je bil z večino glasov potrjen.

Ostale spremembe so bile potrjene, proti je glasoval Igor Novel..

Sklep 4: Izvršni odbor NTZS potrjuje koledar za sezono 2011/2012 s spremembo zamenjave terminov državnega prvenstva za kadete in kadetinje s terminom državnega prvenstva za mladince in mladinke v kolikor je to izvedljivo s strani organizatorja.
ADD 6  Marjan Hribar odpre razpravo pod 6. Točko dnevnega reda.

Po razlagi ga. Milane Krmelj so bili sprejeti naslednja sklepa:

Sklep 5: Izvršni odbor NTZS potrjuje predlagane organizatorje tekmovanj za sezono 2011/2012.
Sklep 6: Izvršni odbor NTZS naloži TRK, da razpiše ponoven razpis za kandidature za organizacijo tekmovanj za tista tekmovanj, ki še niso bila potrjena ter za združena tekmovanja DP za kadete in DP za U-21.
ADD 7 Marjan Hribar odpre razpravo pod točko tekoče zadeve.
ADD 7.1. Ga. Milana pojasni, da je potrebno spremeniti tudi nekatere člene Pravilnika o sistemu tekmovanj ter popravke zaradi slovničnih in tipkarskih napak. Pojasni potrebne spremembe. Priloga 1.
Marjan Hribar poda predlog, da bi se žrebi za tekmovanja opravljali pred tekmovanjem, eno uro pred tekmovanjem.
Igor Novel meni, da poleg ostalega dela ni možno opraviti še žreb pred tekmovanje. 
Janez Pezelj omeni, da predlog podpira, da pa moramo kot resna organizacija zagotoviti, da se vsi držijo predpisanih pravil. 

Robert Smodiš predlaga unificirane tabele za žrebe, ki se naj razdelijo klubom.

Matija krnc predlaga organizacijo seminarja, kjer se bodo delegati seznanili s potekom žreba.

Božo Šetina predlaga, da se omogoči trenerjem, da do določene ure javijo morebitne spremembe prijavljenih igralk in igralcev.

Po razpravi so bile vse predlagane spremembe sprejete.

Sklep 7 je bil z večino glasov sprejet. Proti je glasoval Igor Novel.
Sklep 7: Izvršni odbor NTZS potrjuje spremembo, da so prijave za tekmovanja zaključijo 24 ur pred tekmovanjem, žreb se opravi pred tekmovanjem ob 9:00 uri, vse morebitne spremembe pa se sporočijo organizatorju don 8:45 ure.
Sklep 8 je bil soglasno sprejet. 
Sklep 8: Izvršni odbor NTZS potrjuje, da NTZS zagotovi vsem organizatorjem tekmovanja aplikacijo  v ustrezni obliki za lažje opravljanje žrebov. 
Sklep 9 je bil soglasno sprejet.
Sklep 9: Izvršni odbor NTZS potrjuje, da Pisarna NTZS v sodelovanju s TRK in Odborom Združenja sodnikom organizira izobraževalni seminar, ki je obvezen za vrhovne sodnike, mednarodne sodnike in vse predlagane delegate klubov. 
Sklep 10 je bil soglasno sprejet.
Sklep 10: Izvršni odbor NTZS potrjuje spremembe Pravilnika o sistemu tekmovanj, ki so priložene k zapisniku kot priloga 1.
Sklep 11 je bil soglasno potrjen.

Sklep 11: Izvršni odbor NTZS potrjuje spremembo, da se vsa predtekmovanja igrajo na 1 mizi, razen, če vrhovni sodnik zaradi časovne dinamike igranja ne odredi, da se lahko igra na dveh mizah. 
ADD 7.2.  Marjan Hribar odpre razpravo pod točko 7.2. Spremembe Pravilnika organizacijo.
Milana Krmelj pojasni, da so predlagane spremembe Pravilnika organizaciji tekmovanj in sicer izbrisani so Tour turnirji ter narejen je čistopis.

Sklep 12: Izvršni odbor NTZS potrjuje spremembe Pravilnika o organizaciji tekmovanj.
 ADD 7.3. Marjan Hribar odpre razpravo pod točko Poročila selektorjev.
Božo Šetina predlaga, da se omenjena nedisciplina v poročilu v bodoče konkretno zapiše.

Igor Novel vpraša zakaj so ob istočasnih pripravah naše mlajše reprezentance z italijansko reprezentanco pred MEP imeli Italijani selektorja, trenerja in sparing partnerje naša reprezentanca pa ne. Želel bi, da bi se selektorji in trenerji pred tekmovanjem prej določili. Seznani prisotne, da so na prvotnem razpisu za članske priprave bil kot trener zaveden Marjan Oražem. Sam je mnenja, da se takšne zadeve ne smejo dogajati, če je oseba v postopku preiskave. Sam je z razpletom dogodkov in zamenjavo trenerja na pripravah zadovoljen.

Danijel Šarlah pojasni, da Marjan Oražem do razjasnitve zadev in konca postopka ne bo vpoklican s strani NTZS.
Sajda Slatinšek pojasni, da so bile priprave pred MEP organizirane v sodelovanju z Italijani, tako z dvorano, trenerji, selektorji, sparing partnerji, igralkami in igralci.

Odpre se razprava o potrebi sodelovanja članskih reprezentantov z mlajšimi reprezentancami na pripravah.

Igor Novel vpraša kako je z vključevanjem Rekreativcev v NTZS.

Danijel Šarlah pove, da se dogovarja z Janezom Zoretom o vključevanju rekreativcev direktno na turnirjih.
Robert Smodiš predlaga, da se v Pisarni pripravi dopis, da je možna včlanitev v NTZS z licenco »R« in »O«.

Matija Krnc povzame gradivo, ki ga je Izvršni odbor dobil s strani Odbora združenja sodnikov. Pojasni spremembo zvišanja članarin za 5 EUR ter prejeti dopis s strani ITTF, ki želi, da  določimo osebo na NTZS, ki bo odgovorna za namiznoteniške sodnike. Predlaga sebe kot pooblaščeno osebo. 

Po razpravi se člani IO strinjajo, da se poviša članarina za mednarodne in republiške sodnike, članarina za ostale sodnike ostane nespremenjena.

Danijel Šarlah poda v potrditev kvoto reprezentance za Evropsko prvenstvo in sicer 4 člani, 4 članice, selektorja, vodja potovanja, novinar ter dva sodnika. Predlaga tudi, da bi z reprezentanco odpotoval tudi maser oziroma, da se odobri koriščenje uslug maserja na tekmovanju. Predlaga potrditev kvote za tekmovanje Austria Open in sicer 2 člana, 2 članici in dva selektorja za katera pokrije stroške NTZS, samoplačniki program predlagata selektorja. Predlaga, da se razpiše interni razpis za selektorja za moško mlajšo reprezentanco.

Robert Smodiš omeni, da prihaja do različnih klicev in obvestil glede udeležencev za Austria Open in želi, da se uradni obvešča o teh zadevah prek Pisarne uradno do klubov. Selektor naj v prihodnje poda program v katerem obvesti vse kandidate o morebitnem nastopu.

Danijel Šarlah pojasni, da je potrebno določiti A in B reprezentante ter kvote, ki bodo zajete tudi v programu reprezentanc.

Janez Pezelj pozove vse člane Izvršnega odbora NTZS, da NTZS pripravi in sprejme Pravilnik o priznanjih NTZS in predstavi kipec Dobrote, ki bi bil primeren za najvišja priznanja.

Milana Krmelj pojasni v imenu TRK, da se je komisija dvakrat sestala in obravnavala pritožbo NTK Radlje ob Dravi na sklep o dveh prestopih njihovih igralk. Mnenje TRK se je glasilo, glede na ugotovljeno stanje, da se plača polovična odškodnina klubu. Glede na naše pravilnike predajajo zadevo Izvršnemu odboru NTZS, ki ustanovi arbitražno komisijo.
Marjan Hribar predlaga naslednje člane arbitražne komisije: Danijel Šarlah, Matija Krnc in Borut Maraž;

Sklep st. 13 je bil potrjen. Božo Šetina je glasoval proti.
Sklep 13: Izvršni odbor NTZS potrjuje predlagani Program Odbora za združenje sodnikov.

Izvršni odbor NTZS potrjuje predlagane spremembe Odbora združenja sodnikov in sicer: poviša se članarina za 5 EUR za mednarodne in republiške sodnike. 
Izvršni odbor NTZS s strani NTZS potrjuje za pooblaščeno osebo za namiznoteniške sodnike za potrebe in zahteve ITTF Matijo Krnca.
Sklep st. 14 je bil soglasno potrjen.

Sklep 14: Izvršni odbor NTZS potrjuje kvoto reprezentantov za udeležbo na Evropskem prvenstvu in sicer: sicer 4 člani, 4 članice, selektorja, vodja potovanja, novinar ter dva sodnika. Odobri se tudi koriščenje uslug maserja na samem tekmovanju.
Sklep st.15 je bil soglasno potrjen.

Sklep 15: Izvršni odbor NTZS potrjuje kvoto reprezentantov za udeležbo na Austrian Open in sicer: 2 člana, 2 članici in dva selektorja za katera pokrije stroške NTZS. Samoplačniki program določita selektorja..
Sklep je bil soglasno potrjen.

Sklep 16: Izvršni odbor NTZS potrjuje objavo internega razpisa za selektorja za moško mlajšo reprezentanco.
Sklep je bil soglasno potrjen.

Sklep 17: Izvršni odbor NTZS potrjuje naslednje člane arbitražne komisije za reševanje pritožbe NTK Radlje ob Dravi glede prestopa dveh igralk Danijel Šarlah, Matija Krnc in Borut Maraž.
ADD 8    Pod točko razno ni bilo razprave.     
 Seja je bila zaključena ob 20.00 uri.







           Zapisala: Sajda Slatinšek

Priloga 1.

Potrjene spremembe Pravilnika o sistemu tekmovanj.

PRAVILNIK O SISTEMU TEKMOVANJ

NAMIZNOTENIŠKE ZVEZE SLOVENIJE

Splošna določila

1. člen

Na prvenstvenih tekmovanjih na ozemlju Republike Slovenije imajo pravico nastopa samo ekipe oziroma selekcije (z licenco in registracijo) in posamezniki (v celotnem Pravilniku se uporabljajo moške oblike izrazov, ki označujejo posameznice in posameznike, tekmovalke in tekmovalce oz. igralce in igralke), ki so pravilno registrirani v skladu z Registracijskim pravilnikom Namiznoteniške zveze Slovenije oziroma so slovenski državljani in nastopajo za klube v tujini.

2. člen

Na tekmovanju ne smejo nastopati tekmovalci in klubi, ki jim je bila izrečena kazen disciplinskega organa NTZS ali matičnega kluba oz. društva, ki jim prepoveduje nastopanje. Ta prepoved velja za dobo, izrečeno v odločbi o kaznovanju.

3. člen

Predpogoj za nastop na tekmovanju je potrdilo o tekmovalčevi sposobnost za tekmovalno udejstvovanje pri namiznem tenisu. Zdravniško spričevalo ne sme biti starejše od 12 mesecev.

4. člen

Tekmovalci lahko igrajo na tekmovanjih samo z loparji in opremo, ki ustreza Pravilom za mednarodna tekmovanja ITTF.

5. člen

Tekmovalec enega kluba ali društva lahko igra kot gost za drugi klub na propagandnih ali prijateljskih tekmovanjih v skladu z določili Registracijskega pravilnika NTZS. Za to mora imeti pisno dovoljenje matičnega kluba ali društva.
6. člen

Vsa tekmovanja se delijo na prvenstvena in ostala. Prvenstvena tekmovanja so lahko javna ali interna. Javna tekmovanja so odprtega ali zaprtega značaja. Na zaprtih tekmovanjih sodeluje določen krog tekmovalcev oz. tekmovalk.

7. člen

Prvenstvena tekmovanja so:

· prvenstvo kluba, občine ali območne skupnosti;

· prvenstvo regije;

· državno prvenstvo;

· mednarodna prvenstva;

· Sredozemske igre;

· Evropsko prvenstvo;

· Svetovno prvenstvo;

· Olimpijske igre.

8. člen

Prvenstvena tekmovanja v Republiki Sloveniji so razdeljena v dve stopnji po selektivnem principu:

1. stopnja — prvenstvo kluba, občine, območne skupnosti ali regije;

2. stopnja — prvenstvo države.

Tekmovanja 1. stopnje

9. člen

Ta tekmovanja so praviloma množična in redna. So popolnoma odprta in na njih lahko nastopajo vsi igralci, ki so registrirani pri Namiznoteniški zvezi Slovenije. Organizirajo se za posameznike, dvojice in mešane dvojice.

Prvenstvena tekmovanja 1. stopnje morajo biti odigrana pred začetkom tekmovanj 2. stopnje. Izvedba in način tekmovanja sta prepuščena forumom oz. organom, ki ta tekmovanja vodijo.

10. člen

Posamezna tekmovanja 1. stopnje lahko potekajo v naslednjih disciplinah:

· člani 

posamezno in dvojice

· članice 

posamezno in dvojice

· člani

mešane dvojice

· člani do 21 let

posamezno in dvojice

· članice do 21 let
posamezno in dvojice

· mladinci

posamezno in dvojice

· mladinke

posamezno in dvojice

· mladinci

mešane dvojice

· kadeti

posamezno in dvojice

· kadetinje

posamezno in dvojice

· kadeti

mešane dvojice

· mlajši kadeti

posamezno in dvojice

· mlajše kadetinje

posamezno in dvojice

Tekmovanja 2. stopnje

11. člen

Državna prvenstva se delijo na ekipna in posamezna.

Ekipna prvenstva — 2.a stopnja — so:

· ekipno državno prvenstvo za člane in članice (državne lige);

· ekipno državno prvenstvo za mladince in mladinke (polfinale, finale);

· ekipno državno prvenstvo za kadete in kadetinje (polfinale, finale).

Posamezna prvenstva — 2.b stopnja — so:

· državno prvenstvo za člane in članice posamezno in dvojice (vključuje mešane dvojice);

· državno prvenstvo za člane do 21 let in članice do 21 let posamezno in dvojice;

· državno prvenstvo za mladince in mladinke posamezno in dvojice (vključuje mešane dvojice);

· državno prvenstvo za kadete in kadetinje posamezno in dvojice (vključuje mešane dvojice);

· državno prvenstvo za mlajše kadete in kadetinje posamezno in dvojice.

TEKMOVANJA 2.A STOPNJE

12. člen

Prvenstvo članov in članic ekipno

Prvenstvo članov in članic ekipno poteka v državnih ligah (SNTL).

Sistem tekmovanja, število ekip, napredovanje in izpad ter vse ostalo v zvezi s tekmovanjem v SNTL je določeno s Propozicijami za slovenske namiznoteniške lige.

13. člen

Pokalno tekmovanje

Zmagovalna ekipa osvoji naslov Pokalnega prvaka Republike Slovenije.

Sistem tekmovanja ter vse ostalo v zvezi s pokalnim tekmovanjem je določeno s Propozicijami za slovenski pokal.

14. člen

Prvenstvo mladincev, mladink, kadetov in kadetinj ekipno

Ekipno prvenstvo Republike Slovenije je odprto. V predtekmovanju (polfinalu) lahko nastopijo vse prijavljene ekipe. Za ekipe lahko nastopajo tudi tujci, pravilno registrirani v skladu z Registracijskim pravilnikom Namiznoteniške zveze Slovenije (analogija SNTL). Vsak klub lahko prijavi samo eno ekipo, izjema je le tisti klub, ki je na jakostnih lestvicah pretekle sezone imel 4 ali več igralcev uvrščenih med najboljših 30 in lahko prijavi tudi drugo ekipo. V kolikor se druga ekipa ne uvrsti na finale državnega prvenstva, ti igralci v finalu ne morejo igrati za prvo ekipo. Predtekmovanje se igra v štirih polfinalnih skupinah po teritorialnem in kvalitetnem principu, ki jih določi državni kapetan (ta lahko določi le nosilce, ostale ekipe pa se tedaj žrebajo). V kolikor je število prijavljenih ekip manjše od 12, se predtekmovanje igra v dveh polfinalnih skupinah. 

Tekmovanje v polfinalu traja en dan. Dvoboji se igrajo na dveh mizah, s soglasjem obeh ekip tudi na več.

V finalu prvenstva nastopa 8 ekip, ki si pravico nastopa pridobijo na polfinalnih tekmovanjih.

Prvenstvo se igra v dveh enakovrednih skupinah s po štirimi ekipami, ki se žrebajo (nosilce določi državni kapetan), nato pa se prvo in drugouvrščena ekipa iz predtekmovalne skupine uvrstita v finalno skupino od 1. do 4. mesta, tretje in četrtouvrščeni pa v finalno skupino od 5. do 8. mesta. V finalno skupino se prenese rezultat relevantnega dvoboja iz predtekmovalne skupine.

Če katera od ekip, ki se je na polfinalnem tekmovanju uvrstila v finale državnega prvenstva, sodelovanje tam odpove, se namesto nje postavi 3. ekipa te predtekmovalne skupine. Če še ta odpove udeležbo, se izžreba 3. uvrščeno ekipo iz vseh preostalih polfinalnih skupin.

Vsi ekipni dvoboji se igrajo po Swaythling sistemu do petih dobljenih iger. Pred posameznim ekipnim dvobojem tako v predtekmovanju, kot na finalnem turnirju, kapetana ekip žrebata poziciji A in X v Swaythling sistemu. Vsaka ekipa v eni tekmi lahko zamenja enega igralca po prvih treh odigranih tekmah (po prvem krogu) ali po šestih odigranih tekmah (po drugem krogu). Igralca se lahko zamenja samo v primeru, da ima ekipa pri postavi vpisano rezervo (rezervi) in to le z vpisanim igralcem.

Potek tekem je naslednji:

Prvi krog:
A : X, B : Y, C : Z
Drugi krog:
B : X, A : Z, C : Y
Tretji krog:
B : Z, C : X, A : Y
Vse posamezne igre in igre dvojic se igrajo na tri dobljene nize.

Finale prvenstva se igra en dan in pol. Zmagovalna ekipa postane državni prvak Republike Slovenije za tekočo sezono.

Tekmovanje 2.b stopnje

15. člen

Tekmovanje 2.b stopnje je Prvenstvo Republike Slovenije za posameznike in dvojice, ločeno za članske, mladinske in kadetske discipline.

Prvenstvo RS za posameznike in dvojice poteka v naslednjih članskih disciplinah:

· člani posamezno,

· članice posamezno,

· člani dvojice,

· članice dvojice,

· mešane dvojice,

· člani do 21 let posamezno,

· članice do 21 posamezno,

· člani dvojice do 21 let ,

· članice dvojice do 21 let.

Prvenstvo RS za mladince in mladinke posamezno in dvojice poteka v naslednjih disciplinah:

· mladinci posamezno,

· mladinke posamezno,

· mladinci dvojice,

· mladinke dvojice,

· mešane dvojice.

Prvenstvo RS za kadete in kadetinje posamezno in dvojice poteka v naslednjih disciplinah:

· kadeti posamezno,

· kadetinje posamezno,

· kadeti dvojice,

· kadetinje dvojice,

· mešane dvojice.

Prvenstvo RS za mlajše kadete in kadetinje poteka v naslednjih disciplinah:

· mlajši kadeti posamezno,

· mlajše kadetinje posamezno,

· mlajši kadeti dvojice,

· mlajše kadetinje dvojice.

V vseh disciplinah posamezno se predtekmovanje igra po skupinah, finalna skupina pa na izpadanje. Število predtekmovalnih skupin glede na število nastopajočih, način prehoda iz predtekmovanja v finalno skupino, število neposredno uvrščenih v finalno skupino v kategoriji članov in članic, število nosilcev glede na število nastopajočih in postopek žrebanja, so določeni v 21. členu tega Pravilnika.

V finalno skupino se uvrstijo vsi prvo in drugo uvrščeni tekmovalci v vseh kategorijah, skupine mali finale za tretje in četrto uvrščene tekmovalcev predtekmovalnih skupin na državnih prvenstvih ni.

Vse discipline posameznikov se v igrajo na tri dobljene nize, v članskih kategorijah pa se finalni del igra na štiri dobljene nize. Vse discipline dvojic se igrajo od začetka do konca na izpadanje na tri dobljene nize.
Prvenstvo Republike Slovenije se v kategorijah ml. kadeti, kadeti, mladinci in člani igra v soboto cel dan in v nedeljo do konca tekmovanja. 

Prvenstvo Republike Slovenije za kategoriji člani do 21 let  je enodnevno. 

OSTALA TEKMOVANJA
16. člen


MASTERS

Turnir se organizira za 8 kategorij: člani, članice, mladinci, mladinke, kadeti, kadetinje, ml.kadeti, ml.kadetinje V vsaki kategoriji nastopa 16 najboljših igralcev po rang lestvicah; pri tem se ne upošteva točk SNTL in ekipnih prvenstev. Posameznik lahko nastopa v največ dveh kategorijah.

V članskih kategorijah poteka tekmovanje na štiri dobljene nize, v vseh ostalih kategorijah pa na tri dobljene nize.

Tekmovanje je enodnevno in poteka od začetka do konca na izpadanje. 

Za kategoriji članov in članic je obvezno zagotoviti nagradni denarni sklad v minimalni višini 5000 EUR, ki se razdeli med osem prvouvrščenih. Nagrade se delijo po naslednjem ključu: 1. mesto 40%, 2. mesto 20%, 3.-4. mesto 10%, 5.-8. mesto 5%. Nagrade se izplačajo kot bruto zneski. Za vse ostale kategorije je potrebno zagotoviti praktične nagrade za 4 prvouvrščene igralce.

Odprti turnirji Republike Slovenije
Turnirji se igrajo v vseh starostnih kategorijah. V eni sezoni se pri članih do 21 let, članicah do 21 let, mlajših kadetih in mlajših kadetinjah igrata dva odprta turnirja; pri članih, članicah, mladincih, mladinkah, kadetih in kadetinjah pa trije odprti turnirji. Udeležba je odprta.

V vseh disciplinah se predtekmovanje igra po skupinah, finalna (in skupina mali finale - samo pri mlajših kadetih in kadetinjah) pa na izpadanje. 

V finalno skupino se uvrstijo vsi prvo in drugo uvrščeni tekmovalci v vseh kategorijah, tretje in četrto uvrščeni tekmovalci v disciplini ml. kadeti pa igrajo v skupini mali finale.

V vseh kategorijah se v predtekmovalni, finalni skupini mali finale igra na 3 dobljene nize, v  finalni skupini v vseh članskih kategorijah pa na 4 dobljene nize.

Top turnirji Republike Slovenije

V eni sezoni se odigrata dva top turnirja za člane, članice, mladince, mladinke, kadete in kadetinje ter en turnir za mlajše kadete in mlajše kadetinje. Na top turnirjih nastopa 24 igralcev, razen v kategoriji članice, kjer nastopa 16 igralk. Igralce na top turnirje določajo državni kapetani na podlagi trenutnih jakostnih lestvic in rezultatov na odprtih turnirjih, po naslednjem pravilu: najmanj 75% po jakostni lestvici, največ 25% po lastni izbiri.

V 1. kvalitetni skupini v kategoriji nastopa vedno 8 igralcev. Po potrebi, torej po morebitnih odpovedih po žrebu ali neudeležbi prijavljenih in izžrebanih igralcev na tekmovanju, se 1. skupino dopolni z igralci iz 2. skupine (oziroma po potrebi tudi rezervami za turnir) po vrstnem redu, kot ga je določil državni kapetan in je razviden iz razpisa. Če v tem primeru za nastop v 2. skupini ostane manj kot 8 igralcev, se skupino po ustreznem vrstnem redu dopolnjuje z določenimi in prijavljenimi rezervami, prisotnimi na samem tekmovanju. Po vsaki odpovedi je organizator dolžan (telefonično ali osebno) takoj obvestiti relevantne rezerve, v času do konca delovnega časa zadnjega delovnega dne pred tekmovanjem pa tudi pisarno NTZS in državnega kapetana.

Na top turnirjih za člane in članice je zaželeno zagotoviti nagradni denarni sklad v minimalni višini 650 EUR, ki se razdeli med prvih pet igralcev v razmerju 40%:24%:16%:12%:8%. Nagrade se izplačajo kot bruto zneski. 

Top turnirji za člane, mladince, mladinke, kadete, kadetinje, mlajše kadete in mlajše kadetinje se igrajo v treh kvalitetnih skupinah s po 8 igralci. Top turnirji za članice se igrajo v dveh kvalitetnih skupinah s po 8 igralci. V vseh skupinah se igra po sistemu vsak z vsakim.

Zmagovalec 2. skupine na prvem top turnirju se obvezno uvrsti v 1. skupino na drugem top turnirju, zmagovalec 3. skupine pa v drugo.

V vseh kategorijah se vse tekme igrajo na tri dobljene nize.

Vsi Top turnirji se odigrajo v enem dnevu.

17. člen

Memorialni in odprti turnirji

V koledarju tekmovanj Namiznoteniške zveze Slovenije se v vsaki sezoni upošteva tiste memorialne in odprte turnirje, katerih termini so do roka za izdelavo koledarja posredovani Tehnični komisiji NTZS.

Tekmovanje na teh turnirjih mora biti organizirano tako, da noben igralec ne odigra samo ene tekme. Če se igrajo ekipne discipline in discipline dvojic, se lahko igra izključno na izpadanje, drugače pa se sistem tekmovanja prilagodi tako, da vsak igralec odigra vsaj nekaj iger.

Tehnična določila

18. člen

Propozicije

Za vsako tekmovanje, predvideno s tem Pravilnikom, se izdajo propozicije hkrati z razpisom tekmovanja.

Klub, društvo oz. sekcija, ki si pridobi organizacijo tekmovanja (z natečajem oz. po dodelitvi organizacije tekmovanj v koledarju NTZS), mora najmanj 30 dni pred začetkom tekmovanja dostaviti Tehnični komisiji Namiznoteniške zveze Slovenije podatke, potrebne za izdajo propozicij.

Propozicije in razpis pripravi na podlagi navodil Tehnične komisije pisarna NTZS. Propozicije za vsa tekmovanja morajo biti objavljena na spletni strani NTZS in poslane vsem klubom, najmanj 20 dni pred pričetkom tekmovanja.

Po opravljenem žrebanju se v seznam nastopajočih ne sme vnašati novih igralcev in spreminjati žreba, razen v kategoriji dvojic, kjer se upošteva pravilnik ITTF (člen 3.6.4 Zamenjave, 3.6.4.5 eksplicitno za dvojice). Če pa je prišlo do odpovedi polovice ali več nosilcev, vodstvo tekmovanja neposredno pred začetkom tekmovanja opravi novo žrebanje v prisotnosti predstavnikov klubov. Izjema so tudi TOP turnirji, kjer se lahko tudi po opravljenem žrebu namesto igralcev, ki so udeležbo odpovedali, ter manjkajočih igralcev v žreb uvrsti določene in pravilno prijavljene rezerve.
Pari dvobojev pri tekmovanju po sistemu vsak z vsakim se določajo po Bergerjevi tabeli (Priloga B), pri čemer mora biti žreb zaporednih številk igralcev v skupini tak, da ekipe oz. posamezniki iz istega kluba, društva oz. sekcije igrajo med seboj v prvem krogu.

19. člen

Uvrstitve v tekmovalni skupini se določajo na osnovi števila zmag. Zmagovalec tekmovalne skupine  postane tista ekipa oz. posameznik, ki doseže največje število zmag. V primeru enakega števila zmag med posamezniki oz. ekipami odloča o uvrstitvi v skupini rezultat medsebojnih dvobojev, če pa so še ti izenačeni, odloča o uvrstitvi količnik medsebojnih rezultatov, iger, nizov oz. točk. Pri igranju na izpadanje je uvrstitev sorazmerna s številom zmag – zmagovalec ostane neporažen.

Igralec, ki na tekmovanju preda tekmo brez boja, po predani tekmi ne more nadaljevati s tekmovanjem (razen v primeru poškodbe oz. bolezni, kar mora dokazati z zdravniškim spričevalom, ko o njegovem nadaljnjem nastopanju odloči vrhovni sodnik). Tak igralec na tekmovanju nima uvrstitve, hkrati pa se preda v obravnavo Disciplinski komisiji Namiznoteniške zveze Slovenije in je do prvostopenjske odločitve disciplinskega organa suspendiran.

Če posameznik v ekipnem dvoboju preda tekmo oz. jo izgubi brez boja (razen v primeru poškodbe oz. bolezni, izkazane z zdravniškim spričevalom), ekipa to tekmo izgubi brez boja, vendar lahko s tekmovanjem nadaljuje, ta posameznik pa s tekmovanjem ne more nadaljevati.

Ekipa, ki med trajanjem zapusti tekmovanje, izgubi preostala srečanja brez boja, če je že odigrala vsaj polovico tekem. Če pa odstopi brez opravičenega razloga v prvem delu tekmovanja, se vsi njeni doseženi rezultati črtajo.

Če posameznik na Top turnirjih zaradi poškodbe oz. bolezni ne more nadaljevati s tekmovanjem, izgubi preostale dvoboje brez boja, če je že odigral polovico možnih dvobojev, sicer pa se mu vsi rezultati brišejo. Igralec, ki ne nastopi brez utemeljenega razloga (dokumentacijo v zvezi s tem mora dostaviti v 24 urah najkasneje v treh delovnih dneh od predvidenega nastopa vodstvu tekmovanja in/ali Tehnični komisiji), ne dobi točk.

20. člen

Nosilce za tekmovanja se žreba po naslednjem sistemu:

· 1. in 2. nosilec se ne žrebata, temveč se postavita na 1. oz. 2. nosilsko mesto v žrebu;

· 3. in 4. nosilec se žrebata na 3. oz. 4. mesto;

· 5., 6., 7., in 8. nosilec se žrebajo na mesta 5 do 8;

· nosilci št. 9 do 16 se žrebajo na mesta 9 do 16;

· nosilci št. 17 do 32 se žrebajo na mesta 17 do 32.

Žrebanje se izvaja v skladu s predpisi ITTF za mednarodna tekmovanja in Priročnikom za mednarodne vrhovne sodnike ITTF.

Za določitev nosilcev skupin za prvenstvo Republike Slovenije se upoštevajo seštevki točk za jakostne lestvice prejšnje sezone brez točk že izvedenih istovrstnih tekmovanj v novi sezoni, ter točke, dosežene v novi sezoni do državnega prvenstva.
V izjemnih primerih, ko je igralec opravičeno odsoten s tekmovanja ali igra v tujini in zato nima točk za jakostno lestvico, ga lahko državni kapetan določi za nosilca za državno prvenstvo in/ali odprte turnirje po lastni presoji ne glede na točkovanje.

Za tekmovanja, ki so na vrsti po državnem prvenstvu, se nosilce skupin in rezerve določi na podlagi doseženih točk v tekoči sezoni.

Če nosilec skupine ne pride na tekmovanje, se žreba ne spreminja, razen v primeru, da manjka več kot polovica nosilcev skupin (18. člen).

21. člen

Predtekmovanje na državnih prvenstvih v disciplinah posamezno in na odprtih turnirjih se igra v skupinah s po 3 do 4 igralci. Velikost finalne skupine ter velikost in število predtekmovalnih skupin določajo tabele v Prilogi A tega Pravilnika. V izjemnem primeru, da prijavljenih manj kot 8 igralcev (pri članih in članicah pa manj kot 10), se igra po sistemu vsak z vsakim v eni skupini.

V finalno skupino kategorije članov in članic so neposredno uvrščene 4 igralci/-ke, v vseh ostalih kategorijah (tudi člani do 21 let in članice do 21 let) pa vsi nastopajo v predtekmovanju.

Prvo in drugo uvrščeni igralci predtekmovalnih skupin se uvrstijo v finalno skupino. Zmagovalci predtekmovalnih skupin se žrebajo na pozicije finalne skupine analogno, kot je opredeljeno v 1. odstavku 20.člena tega pravilnika (ponoven žreb na samem tekmovanju). Za tem se izvede še žreb za drugouvrščene igralce, ki se žrebajo povsem povsem prosto, z izjemo, da se prvo in drugo uvrščeni iz predtekmovalne skupine ne moreta srečati v prvem krogu finalne skupine. Ostalih omejitev (npr. igralci istega kluba,….ipd.) pri žrebu ni.

.  

V kategoriji mlajših kadetov in mlajših kadetinj imamo tudi finalno skupino »mali finale« v kateri  igrajo vsi tretje in četrto uvrščeni. Žrebanje se opravi analogno kot za finalno skupino. Vse tekme v skupini »mali finale« se igrajo na 3 dobljene nize. 
Število nosilcev za katerokoli tekmovanje se določi glede na število nastopajočih:

	število prijavljenih
	število nosilcev

	do 24
	8

	od 25 do 48
	12

	od 49 do 72
	16

	od 73 do 96
	24

	nad 97 
	32


Nosilce določi državni kapetan po naslednjem pravilu: najmanj 75% po jakostni lestvici, največ 25% po lastni izbiri.

Če je na  odprtem turnirju ali državnem prvenstvu v disciplini posameznikov število nosilcev manjše od vsote števila neposredno uvrščenih v finalno skupino in števila predtekmovalnih skupin, se na prva mesta v predtekmovalnih skupinah žreba igralce v skladu z uvrstitvijo na jakostni lestvici.

22. člen

Na posameznih prvenstvih Republike Slovenije lahko nastopijo vsi igralci, ki imajo pravico zastopati Slovenijo na mednarodnih tekmovanjih v skladu s predpisi ITTF in ETTU (torej tudi igralci s slovenskim državljanstvom, ki igrajo v tujih klubih, ne pa tuji igralci, ki igrajo za slovenske klube).

Na Masters in odprtih turnirjih lahko igrajo tudi tuji igralci, ki igrajo za slovenske klube, in slovenski igralci, ki igrajo v tujini. Vsi njihovi rezultati in uvrstitve na odprtem turnirju se štejejo kot uradne uvrstitve.

Na top turnirjih lahko igrajo slovenski igralci, ki igrajo za tuje klube in jih državni kapetan pokliče na turnir, pa tudi tuji igralci, ki igrajo v slovenskih klubih in jih državni kapetan pokliče na turnir v interesu slovenskega namiznega tenisa. Vsi njihovi rezultati in uvrstitve na takem turnirju se štejejo kot uradne uvrstitve.

23. člen

Kategorizacija tekmovalcev

Kategorizacija tekmovalcev se izvaja na podlagi nacionalne kategorizacije športnikov, za katero je pristojen OKS ZŠZ.

Predloge NTZS za kategorizacijo podaja Strokovni svet.

Točkovanje

24. člen

Točke se določijo na podlagi uvrstitev na Masters,odprtih in top turnirjih, posameznih državnih prvenstvih ter na osnovi doseženega števila zmag na ekipnih državnih prvenstvih (vključno z državnimi ligami) po tabeli točkovanja.

Tekoči seštevek točk med sezono je osnova za določitev nosilcev skupin za tekmovanja v Republiki Sloveniji. Do posameznih državnih prvenstev se pri tem upošteva seštevek točk pretekle sezone brez točk že izvedenih istovrstnih tekmovanj v tekoči sezoni; po posameznem DP pa samo tekoče sezone (20. člen).

Na podlagi vrstnega reda jakostnih lestvic ITTF ob koncu sezone ter na podlagi državnih jakostnih lestvic se ob koncu sezone sestavi končne jakostne lestvice Republike Slovenije za vsako disciplino posebej (mlajši kadeti, mlajše kadetinje, kadeti, kadetinje, mladinci, mladinke, člani do 21 let, članice do 21 let, člani in članice posamezno), pri čemer se ne glede na predhodno državno jakostno lestvico višje uvrsti posameznik, ki je bolje uvrščen na svetovni jakostni lestvici (upošteva se samo uvrstitev do 250. mesta na jakostni lestvici ITTF – člani oziroma uvrstitev do 200. mesta na jakostni lestvici ITTF - članice).

Za končni seštevek točk za jakostne lestvice NTZS se za mlajše kadete in mlajše kadetinje upoštevajo štiri uvrstitve v sezoni (peta, t.j. najslabša, odpade). Za kadete, kadetinje, mladince in mladinke se upošteva sedem najboljših uvrstitev v sezoni (osma, t.j. najslabša, odpade). Za člane in članice do 21 let se upoštevata oba točkovana turnirja in državno prvenstvo. Za člane in članice se upoštevajo trije odprti turnirji, dva Top turnirja, Masters,državno prvenstvo in SNTL. Za člane in članice se upošteva sedem najboljših uvrstitev v sezoni (osma, t.j. najslabša odpade). Igralcu, ki v sezoni nima osmih uvrstitev za točkovanje pri članih, članicah, mladincih, mladinkah, kadetih in kadetinjah, se upoštevajo za točkovanje vse uvrstitve v sezoni. Igralci v SNTL, ki igrajo v končnici oz. kvalifikacijah/dvobojih za napredovanje/izpad, za te tekme ne dobijo točk.

Med sezono (in po sezoni v primeru, da ne odloča uvrstitev na svetovni oz. evropski jakostni lestvici) pomeni enako število doseženih točk delitev mesta na jakostni lestvici.

Pri vodenju jakostnih lestvic se upošteva vse igralce in igralke, registrirane pri Namiznoteniški zveze Slovenije, ne glede na njihovo državljanstvo in pravico zastopanja na mednarodnih tekmovanjih. Jakostne lestvice se vodi tudi za slovenske igralce, ki nastopajo v tujini (ti niso registrirani pri NTZS za čas, ko igrajo v tujini).

25. člen

Točke za državno jakostno lestvico lahko prejme samo posameznik na podlagi nastopanja in uvrstitve oz. zmag (za ekipo). Prijava za tekmovanje brez nastopa ne prinaša točk. Prav tako točk igralcem ne prinese zmaga ekipe brez boja. Igralec, ki ne nastopi drugi dan dvodnevnega točkovanega tekmovanja brez utemeljenega razloga (dokumentacijo v zvezi s tem mora dostaviti najkasneje v treh delovnih dneh od predvidenega nastopa vodstvu tekmovanja in/ali Tehnični komisiji), tudi ne dobi točk.

26. člen

Igralci, ki zaradi obveznosti do reprezentanc Republike Slovenije (vključno s pripravami pred najpomembnejšimi tekmovanji, ki so po odločitvi Strokovnega sveta NTZS nujen del reprezentančnega programa) ali nastopa v evropskem klubskem pokalu ne morejo sodelovati na top turnirjih in/ali odprtih turnirjih, dobijo nadomestne točke na podlagi začasnega mesta na jakostni lestvici Namiznoteniške zveze Slovenije pred turnirjem (dobijo toliko točk, kot bi jih njihovo mesto prineslo na top ali odprtem turnirju, s katerega so odsotni). Na enak način dobijo nadomestne točke tudi igralci, ki so upravičeni do nastopanja Masters turnirju v več kot dveh kategorijah, vendar v tretji in četrti kategoriji ne morejo nastopati (16.člen tega pravilnika). 

27. člen

Pisarna Namiznoteniške zveze Slovenije vodi točkovanje v sezoni za vsako disciplino posebej. Trenutni vrstni red vseh tekmovalcev v vsaki disciplini se objavlja v uradnem glasilu Namiznoteniške zveze Slovenije in na spletni strani zveze po vsakem točkovanem tekmovanju. 

28. člen

Končne jakostne lestvice Namiznoteniške zveze Slovenije se objavi takoj po končani sezoni oziroma objavi svetovnih in evropskih jakostnih lestvic. Na končnih jakostnih lestvicah se vedno objavi vrstni red vseh, ki so osvojili točke.

29. člen

Pritožbe na točkovanje rešuje v prvi stopnji Tehnična komisija Namiznoteniške zveze Slovenije na podlagi dokumentacije, ki jo mora pritožbi priložiti pritožnik.
Pritožbe na drugi stopnji rešuje Izvršni odbor Namiznoteniške zveze Slovenije.

30. člen

Igralec, ki na končni jakostni lestvici Namiznoteniške zveze Slovenije na podlagi uvrstitve na jakostni lestvici ITTF oz. ETTU zasede višje mesto kot po točkovanju ob zaključku točkovanih tekmovanj v Republiki Sloveniji, dobi toliko dodatnih točk, da bi njegov zbir točk pomenil delitev mesta, ki ga zasede na končni jakostni lestvici.

31. člen

Postopek točkovanja

Uvrstitve na posameznih državnih prvenstvih, državnih TOP turnirjih, državnih odprtih turnirjih in MASTERS turnirju ter tekme v državnih ligah in na državnih ekipnih prvenstvih se točkujejo v skladu z naslednjimi tabelami:

a.) posamezno državno prvenstvo   
	mesto
	1.
	2.
	3.-4.
	5. - 8.
	9. - 16.
	17. - 32.
	33. - 64.

	točke
	2000
	1600
	1300
	1000
	700
	400
	200


b.) MASTERS in državni top turnirji

	mesto
	1.
	2.
	3.
	4.
	5.
	6.
	7.
	8.
	9.
	10.
	11.
	12.

	točke
	1700
	1400
	1300
	1200
	950
	900
	850
	800
	750
	700
	650
	600

	
	
	
	
	
	
	
	
	
	
	
	
	

	mesto
	13.
	14.
	15.
	16.
	17.
	18.
	19.
	20.
	21.
	22.
	23.
	24.

	točke
	560
	520
	480
	440
	410
	380
	350
	320
	290
	260
	230
	200


c.) državni odprti turnirji
	mesto (fin. sk.)
	1.
	2.
	3. - 4.
	5. - 8.
	9. - 16.
	17. - 32.
	33. - 64.

	točke
	1300
	1000
	800
	600
	400
	200
	100


Vsi tretje uvrščeni v predtekmovalni skupini dobijo 50 točk, četrto uvrščeni pa 20 točk. Tretje in četrto uvrščeni tekmovalci, ki ne nastopajo v skupini mali finale, ne dobijo točk.

d.) državne lige

	dobljena igra posameznikov
	točke

	1. SNTL (moški in ženske)
	50

	2. SNTL (moški in ženske)
	25

	3. SNTL (moški)
	10


e.) finale državnega ekipnega prvenstva za mladince, mladinke, kadete in kadetinje

	dobljena igra posameznikov
	točke

	v predtekmovanju
	90

	v finalni skupini za 1. do 4. mesto
	150

	v finalni skupini za 5. do 8. mesto
	90


Državne lige se točkujejo samo za kategorijo članov in članic.

Igralec, ki je neposredno uvrščen v finalno skupino, a tam ne doseže zmage, prejme toliko točk, kot je predvideno za uvrstitev v finalno skupino.

Prijavnina za tekmovanja

32. člen

Prijavnina za tekmovanja se plača po prijavi ne glede na dejanski nastop. Prijavnina se plačuje za vsa tekmovanja v koledarju tekmovanj Namiznoteniške zveze Slovenije.

Za vsako sezono sprejme Izvršni odbor NTZS za tekmovanja v Republiki Sloveniji vrednost točke, ki jo objavi v glasilu NTZS.

Višina prijavnine je določena s številom točk v naslednji tabeli:

	tekmovanje
	disciplina / sistem igranja
	točke

	finale državnega prvenstva ekipno
	(kadeti, kadetinje, mladinci, mladinke — za ekipo)
	15 

	polfinale državnega prvenstva ekipno
	(kadeti, kadetinje, mladinci, mladinke — za ekipo)
	12

	državno prvenstvo posamezno in dvojice
	(za igralca ne glede število disciplin, v katerih nastopa)
	

	
	· člani, članice
	3

	
	· mladinci, mladinke
	3

	
	· kadeti, kadetinje
	3

	
	· mlajši kadeti, mlajše kadetinje
	2,5

	
	· člani do 21 let, članice do 21 let
	2,5



	odprti turnirji
	· člani, članice
	3

	odprti turnirji
	· člani do 21 let, članice do 21 let, mladinci, mladinke, kadeti, kadetinje, mlajši kadeti, mlajše kadetinje
	2,5

	top turnirji, Masters
	· člani, članice
	5

	
	· mladinci, mladinke, kadeti, kadetinje, mlajši kadeti, mlajše kadetinje
	4


Pritožbeni postopki

33. člen

Zoper odločitve posameznih organov NTZS, ki jih le ti izdajajo v skladu s tem pravilnikom, je dovoljen ugovor v roku 8. dni po objavi (v biltenu ali na spletni strani) oziroma prejema pisne odločitve. Za ugovor se plača taksa v višini 50 točk. Če ugovoru ni predložen dokaz o plačilu takse, Tehnična komisija ugovor zavrže brez njegovega vsebinskega obravnavanja.

O ugovoru odloča Tehnična komisija s sklepom. Ugovoru mora biti predložena vsa dokumentacija, iz katere izhaja utemeljenost ugovora. TK ne poziva k dopolnitvi ugovora, pač pa odloči izključno na podlagi predložene dokumentacije. Če je to potrebno, pa lahko pridobi potrebne izjave od organov NTZS.

O ugovoru mora TK odločiti nemudoma, najkasneje pa v roku 15. dni od prejema. Odločba TK mora biti pisna in obrazložena in se vroči vložniku ugovora s priporočeno pošiljko.

34.  člen

Zoper odločbo TK je dovoljena pritožba na Izvršni odbor Namiznoteniške zveze Slovenije.

Pritožbo je moč vložiti v roku 8. dni od prejema odločbe TK. Za pritožbo se ne plača taksa.

35.  člen

V kolikor je ugovoru ugodeno, mora v primeru, da vpliva sprememba tudi na druge (npr. sprememba jakostne lestvice, ….), TK s kratkim obvestilom v biltenu in na spletnih straneh nemudoma objaviti obvestilo o ugoditvi ugovoru ter spremembah, ki so zaradi tega nastale.

PREHODNE IN KONČNE DOLOČBE
36. člen

Vsa tolmačenja tega Pravilnika daje Izvršni odbor Namiznoteniške zveze Slovenije ter so obvezna za vse klube, društva in sekcije na področju Republike Slovenije.

37. člen

Pravilnik o sistemu tekmovanj Namiznoteniške zveze Slovenije je bil sprejet na korespondenčni seji IO NTZS 07.09.2005 ter dopolnjen na 7. seji IO NTZS 25. 08. 2010, 13.12.2010, 01.03.2011 in 29.08.2011. V veljavo stopi z 01.09.2011. 

Predsednik NTZS: mag. Marjan Hribar
